Troeteldiere 'n | Netwerk24
Deur Maricelle Botha 09 Augustus 2018 06:01
Mano Rodriguez en sy hondesussie,Charlotte, is groot vriende.Foto: Mathilda Rodriguez
Om 'n troeteldier aan te skaf is byna net so 'n groot besluit soos die besluit om kinders te hê.
Dit is 'n groot verantwoordelikheid en 'n langtermyn verbintenis.
Baie is dit eens dat 'n troeteldier in die huis, veral 'n hond, wondere vir 'n kind kan beteken, mits die kind reeds van kleins af geleer word hoe om teenoor sy troeteldier op te tree.
Troeteldiere is belangrik in kinders se lewens aangesien hulle genot verskaf en kinders help om verantwoordelikhede te ontwikkel wat na volwassenheid sal oorspoel.
By sommige individue word troeteldierverhoudings soms hoër as sekere menslike verhoudings geag, veral as dit kom by vertroosting, agting, ondersteuning en vertroue.
Van die voordele daaraan verbonde om 'n troeteldier te hê, is geïdentifiseer in velde soos kinderontwikkeling, gesinsharmonie en selfs gesondheid.
Om 'n verhouding met 'n troeteldier te hê, kan 'n kind help om vaardighede soos empatie, verantwoordelikheid, omgee, kommunikasie en versorging te ontwikkel.
Volgens The Royal Children's Hospital Melbourne het studies getoon dat kinders met troeteldiere 'n hoër selfbeeld het, verbeterde sosiale vaardighede, meer geneig is om fisiek aktief te wees, en minder geneig tot oorgewig.
Troeteldierbesit het ook 'n positiewe uitwerking op gesinsharmonie.
Navorsing toon dat gesinne met 'n troeteldier baie meer interaktiewe tyd met mekaar bestee, asook 'n vertrekpunt vir prettige aktiwiteite en vriendelike gesprekke het.
Dit skep op sy beurt weer geleentheid om belangrike onderwerpe oor die lewe aan te raak.
Die vermindering en verligting van stres wat deur dieregeselskap verskaf word, hou ook gesondheidsvoordele in.
Navorsing toon 'n afname in die risiko van kardiovaskulêre siektes, minder ernstige siektes en klagtes, sowel as minder besoeke aan die dokter, in vergelyking met kinders se eweknieë wat nie troeteldiere besit nie.